Sporočilo za javnost

Ljubljana, 29. september 2020

**23. Festival slovenskega filma v prilagojeni obliki**

V torek, 6. oktobra 2020, se bo s projekcijama celovečernega dokumentarca [*Antigona – kako si upamo!*](https://www.fsf.si/2020/class/antigona-kako-si-upamo/?wcs_timestamp=1602014425) in kratkega filma [*Neločljivi*](https://www.fsf.si/2020/class/nelocljivi/?wcs_timestamp=1601942400) začel [23. Festival slovenskega filma](https://www.fsf.si/2020/) (FSF), ki bo potekal med 6. in 11. oktobrom v Ljubljani. Na novinarski konferenci pred začetkom festivala so Nataša Bučar,direktorica Slovenskega filmskega centra, Jelka Stergel, direktorica 23. FSF, in Tjaša Smrekar, vodja projekta 23. FSF, predstavile kontekst letošnje edicije festivala ter njegove programske in organizacijske posebnosti.

Festival slovenskega filma poteka pod okriljem Slovenskega filmskega centra (SFC), zato so uvodne besede na tiskovni konferenci pripadle **direktorici Slovenskega filmskega centra Nataši Bučar**. Ta je v svojem nagovoru osvetlila trenutno stanje slovenske filmske produkcije, ki je pomembno vplivalo na program letošnjega festivala. Zaradi zastoja v produkciji, ki je posledica dodatnih birokratskih ovir pri črpanju sredstev za filmske projekte, je letos ostalo nedokončanih veliko projektov, ki so se ustavili v različnih fazah produkcije. Tako je letos nekoliko okrnjen predvsem tekmovalni program igranih celovečercev, kljub temu pa bo tudi letošnji FSF ponudil verodostojen vpogled v aktualno slovensko filmsko ustvarjalnost.

**Direktorica 23. Festivala slovenskega filma Jelka Stergel** je najprej ovrgla morebitne pomisleke glede upravičenosti realizacije festivala v danih razmerah, saj je »*SFC za organizacijo Festivala slovenskega filma prejel posebna programska sredstva in je javnosti dolžan predstaviti produkcijo preteklega obdobja*«, nato pa je nekoliko podrobneje predstavila program 23. FSF. Povedala je, da je festival do 20. maja prejel 161 prijav. V Tekmovalni program se je uvrstilo 7 celovečernih filmov (3 igrani in 4 dokumentarni), 9 koprodukcijskih filmov (6 celovečernih in 3 kratki), 7 dokumentarnih srednjemetražnih filmov ter 19 kratkih in 9 študijskih filmov različnih kategorij. Za uradne festivalske nagrade vesna se bo tako potegovalo 51 filmov, raznolik pa bo tudi filmski Pregledni program, ki obsega 4 celovečerne filme (dokumentarne), 8 srednjemetražnih filmov (prav tako vsi dokumentarni) ter 19 kratkih in 14 študijskih filmov različnih kategorij.

Letošnji program bodo zelo obogatile manjšinske koprodukcije, kjer je zajeta vrsta izjemno kvalitetnih filmov, Stergelova pa je poudarila tudi pomemben delež filmov produkcije RTV Slovenija in v ogled priporočila retrospektivo kratkih filmov letošnjega prejemnika nagrade Metoda Badjure Konija Steinbacherja. Opozorila je še na sekcijo filmov Koronaprogram in povedala, da je FSF v obdobju karantene objavil poziv za prijavo filmov, ki so nastali v karanteni, iz prijavljanih filmov pa je nato nastala posebna festivalska sekcija.

Ne smemo pozabiti tudi na del festivala, ki se je v preteklih letih še posebej razvil, na [Strokovni program](https://www.fsf.si/2020/strokovni-program/), ki bo situaciji primerno prav tako organiziran na hibriden način; udeleženci bodo delno prisotni osebno, delno pa prek spletnih konferenčnih orodij. Seveda tudi Strokovni program ne more obiti aktualne problematike – osvetlili bomo temo filmske in avdiovizualne produkcije in distribucije v luči pandemije covida-19 ter ovrednotili gospodarski pomen AV industrije. Poleg tega bomo organizirali tudi mednarodno koprodukcijsko srečanje, se pogovarjali o prihodnosti in izzivih slovenskega dokumentarnega filma ter predstavili delovanje Scenarnice.

**Tjaša Smrekar, vodja projekta 23. Festivala slovenskega filma**, je predstavila letošnje festivalske lokacije. Osrednja lokacija bo Kino Komuna, kjer bo potekal Tekmovalni program s predstavitvijo ekip po projekcijah. Strokovni program bo potekal v treh konferenčnih dvoranah hotela Slon, zaključna prireditev pa v Veliki Unionski dvorani hotela Union. Potek festivala bodo v veliki meri krojili ukrepi za zajezitev širjenja novega koronavirusa. Kapaciteta dvorane Kina Komuna je zmanjšana na nekaj več kot 120 gledalcev. Tudi kapacitete Strokovnega programa bodo zaradi ukrepov zelo omejene, zato bo program delno dostopen preko Zoom projekcije na festivalski Facebook strani. Zaključna prireditev bo prav tako posneta in bo nekaj dni po prireditvi na voljo na spletni strani festivala. Upoštevali bomo tudi vse ostale ukrepe za preprečevanje okužb: obvezno bo nošenje mask in vzdrževanje medosebne razdalje. V primeru, da se bodo ukrepi na tem področju tekom festivala spremenili, boste o tem obveščeni preko različnih komunikacijskih kanalov.

Z današnjim dnem se pričenja [spletna prodaja vstopnic](https://www.fsf.si/2020/vstopnice/) za festivalske projekcije v Kinu Komuna, na spletni strani pa je že objavljen tudi [pdf kataloga](https://www.fsf.si/2020/festivalski-materiali/), ki bo v tiskani obliki na voljo ob začetku festivala.